KOMISIJOS REGLAMENTAS (EB) Nr. 205/2009
2009 m. kovo 16 d.
kuriuo patvirtinami neesminiai saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimai (Riso Nano Vialone Veronese (SGN))
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 9 straipsnio 2 dalies antrą sakinį,
kadangi:
(1)
Pagal Reglamento (EB) Nr. 510/2006 9 straipsnio 1 dalies pirmą pastraipą ir jo 17 straipsnio 2 dalį Komisija išnagrinėjo Italijos pateiktą saugomos geografinės nuorodos Riso Nano Vialone Veronese, įregistruotos Komisijos reglamentu (EB) Nr. 1107/96 (2), ir iš dalies pakeistos Komisijos reglamentu (EB) Nr. 1263/96 (3), specifikacijos pakeitimų paraišką.
(2)
Paraiška siekiama iš dalies pakeisti specifikacijos duomenis, susijusius su produkto aprašymu. Pirmuoju pakeitimu patikslinama, kad naudojamos Vialone Nano veislės sėklos. Antrasis pakeitimas susijęs su biometriniais ryžių sėklų požymiais ir vietoj iki šiol nurodytų vidutinių verčių nustato mažiausias arba didžiausias vertes. Trečiuoju pakeitimu keičiami privalomi fiziniai ir cheminiai duomenys (amilozė, geliacija, konsistencija, klampa).
(3)
Komisija išnagrinėjo šiuos pakeitimus ir nusprendė, kad jie pagrįsti. Pagal Reglamento (EB) Nr. 510/2006 9 straipsnį pakeitimai nėra esminiai; Komisija gali jį patvirtinti netaikydama minėto reglamento 5, 6 ir 7 straipsniuose nurodytos procedūros,
PRIĖMĖ ŠĮ REGLAMENTĄ:
1 straipsnis
Saugomos geografinės nuorodos Riso Nano Vialone Veronese specifikacija iš dalies keičiama pagal šio reglamento I priedą.
2 straipsnis
Konsoliduota produkto specifikacijos pagrindinių duomenų santrauka pateikiama šio reglamento II priede.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 16 d.